S. Kahanec, poslanec: (2009-10-22):
Veď ten prípad s Kremnicou sme mali nie tak dávno, kde bol takisto veľký problém s tým, čo bude s tou kyanidovou technológiou a tiež na začiatku sa vehementne zo strany vlády presadzovalo, že však potrebujeme riešiť, potrebujeme dávať pracovné príležitosti, potrebujeme ťažiť. Ale nie za každú cenu. Myslím si, že dosť vážne mementá dávajú havárie, ktoré sa udiali po celom svete a nielen v nejakých krajinách tretieho sveta, ale aj v USA, vo Francúzsku a podobne. K tomu by som dodal ešte aj niekoľko postojov zo samospráv, ktorých sa to bytostne týka a keďže kolegyňa hovorila o tom, že je od Košíc a že sa to týka Košíc, tak ja poviem, že Víťaz napríklad, čo je jedno z prieskumných stanovíšť, patrí do okresu Prešov, čiže týka sa to aj Prešova. A tiež chcem povedať, že napríklad primátor v Spišskej Novej Vsi, resp. vedenie mesta, Jahodnej pri Košiciach alebo Zemplína boli jednoznačne proti a vyjadrili sa proti prípadnej ťažbe uránu. Konštatovali, že majú iné priority. Konštatovali, napríklad v Košiciach, že to nie je v súlade s plánom hospodárskeho a sociálneho rozvoja alebo napríklad na Zemplíne upozornili, že keď budeme dávať prednosť iba ťažbe perlitu alebo keď budeme tam ťažiť urán, tak si skántrime naše dedičstvo, ktoré sme tam mali v Tokajskej oblasti. No a keďže som na začiatku spomínal problémy v legislatíve, tak ešte pár poznámok k legislatíve. Už aj ďalší zákon, teda nasledujúci zákon chystaný do tejto Národnej rady, má záujem prehĺbiť niektoré právomoci samosprávy a predovšetkým v záujme šetrného využívania prírodných zdrojov a účinnej starostlivosti o životné prostredie. Súčasný stav legislatívy je taký, že tie veľké diery sú vo všetkých troch vážnych zákonoch, to znamená, stavebnom, geologickom aj banskom. V stavebnom je problém, že nemôžu sa mestá a obce dostatočne silne brániť alebo presadiť si svoje požiadavky z hľadiska územného plánu pri takýchto činnostiach. To je jeden základný problém. A čo sa bude diať, keď dôjde k rozporu so záväznou časťou územno-plánovacej dokumentácie? Nie je to jasné a videli sme pri pezinskej skládke, ako sa tieto veci znásilňovali, keď niekto silný mal záujem vyrobiť skládku a že si to vyžadovalo veľmi veľký a veľmi silný odpor od odbornej verejnosti, od petícií občanov, od poslancov opozície a od médií, aby sa tam niečo začalo lámať a aby sa zmenili postoje. A bolo to nie raz prezentované, či pri pezinskej skládke, či pri Kremnici pri ťažbe zlata, pri tej technológii, ale aj pri iných príležitostiach, keď sme hovorili o výstavbe elektrární niekde pri Trebišove, myslím, a podobne. Proste občania sa neberú veľmi vážne. Musí byť veľmi silný synergický efekt všetkých týchto skupín, aby sa konečne niekde pozreli na najvyššej úrovni vlády a v rezortoch, že fakt treba zatiahnuť brzdu. Podobne ako pri predloženej novele alebo zákone, ktorý bol stiahnutý pred začatím tejto schôdze a súvisel práve s možnosťou trasovania ropovodu cez bohatstvo, cez bohatstvo vody, cez Žitný ostrov. V geologickom zákone zasa je podobný problém, že dotknuté obce a samosprávne kraje by mali mať váhu v svojich stanoviskách a mali by mať možnosť dávať návrhy k začatiu alebo k zmenám o zrušení prieskumného územia a podobne. Tieto veci zatiaľ v rukách nemajú. A v banskom zákone sa tvrdo presadzuje, že ministerstvo životného prostredia by malo vydať kladné stanovisko k povoleniu na dobývanie výhradných ložísk rádioaktívnych nerastov bez toho, aby mali záväzné stanoviská samosprávy. No, to tiež asi nie je korektné, keď ministerstvo životného prostredia niečo určí a nebude brať do úvahy záväzné stanoviská, či už obcí alebo dotknutých miest, alebo samosprávnych krajov. To je legislatíva. A keď sa pozrieme z nejakého takého obyčajného sedliackeho pohľadu, tak môžeme konštatovať napríklad toto. Ako napreduje vývoj v technických a technologických riešeniach jadrových elektrární, predovšetkým z hľadiska maximálnej bezpečnosti a viacnásobnej ochrany pre minimalizovanie rizika havárií, tak rovnako môžeme sledovať aj pokrok vo vývoji a vo vývoji technológií pri ťažbe, banskej činnosti, i keď určite nie sú také výrazné a viditeľné ako pokrok a vývoj technológie napríklad pri výrobe počítačov či audio, videotechniky a podobne. Napriek tomu, že technické zariadenia a možnosti banskej činnosti sa výrazne zlepšujú, v tejto oblasti sa často stretávame s informáciami o vplyvoch starých banských priestorov na narušenie napríklad podzemného vodného režimu. Nie tak dávno cez médiá prebehla opakovane informácia o tom, aké boli problémy, ktoré súviseli so starou baňou a spôsobovali povodne cez jednu obec, jej meno si už teraz nepamätám. Ale myslím, že to každý, kto sledoval médiá, videl. A to sú tie jednoduchšie problémy. Tie vážnejšie problémy sú banské nešťastia a banské tragédie. A tie sa, bohužiaľ, nevyhýbajú ani Slovensku. Podľa môjho názoru v súčasnej dobe máme naše jadrové elektrárne dostatočne zabezpečené jadrovým palivom, a preto nie sme v takej situácii a nie sme nútení z hľadiska fungovania ekonomiky a hospodárstva na Slovensku, aby sme museli začať ťažbu uránu na Slovensku kvôli zabezpečeniu paliva a svojej bezpečnosti pre naše jadrové elektrárne. Vzhľadom na uvedené, ale aj vzhľadom na perspektívu rozvoja ťažby v budúcnosti, a tá určite bude jednoduchšia a hlavne bezpečnejšia, aj vzhľadom na to, že si teraz napríklad nevyťažíme túto strategickú surovinu, ktorá bude v budúcnosti určite drahšia, ale aj vzhľadom na to, že by tento urán, vyťažený urán s veľmi vysokou pravdepodobnosťou skončil na svetových trhoch, a nie na Slovensku a s veľmi veľkou pravdepodobnosťou by takisto zanechal na Slovensku len nebezpečné hlušiny a narušené životné prostredie, chcem podporiť tento návrh zákona preto, aby som sa k tejto problematike postavil zodpovedne a aby som nenechal pre naše budúce generácie ešte ďalšie environmentálne záťaže, ktoré tu takisto boli spomínané. Myslím, že budúce generácie si zaslúžia, aby sme riešili to, čo je poškodené zo starých čias. Aby sme zlepšovali podmienky života na Slovensku i vylepšovali životné prostredie a nemali by sme tam pridávať ešte väčšie problémy a nechať to, však nech si to riešia tí, čo prídu po nás. Ďakujem pekne.